**VEDTÆGTER FOR HUNDBORG/MIDTTHY RIDEKLUBS STØTTEFORENING**

§ 1.

Foreningens navn er Hundborg/Midtthy Rideklubs Støtteforening (forkortet HRS i nedenstående vedtægter).

Foreningens hjemsted er Thisted Kommune.

§ 2.

Foreningens formål er at bistå Rideklubben og dennes bestyrelse i økonomisk henseende, at yde bistand ved arrangementer, stævner m. m., samt mod betaling og i samråd med Rideklubben at drive rideskolens stald og igangsætte vedligeholdelse af bygninger og udendørs faciliteter.

§2a

Driften af rideskolens stald skal tilgodese Rideklubbens behov for opstaldning af heste til undervisning i HBR. Herudover lejes øvrige pladser ud til opstaldning af heste, der benyttes af ryttere, der er aktive medlemmer i HBR og modtager undervisning i HBR.

Det er HBR's daglige leder, der laver aftaler vedrørende opstaldninger og fordeler pladserne i stalden.

Opstaldning til andre end de nævnte skal forelægges HRS's og HBR's bestyrelse til godkendelse.

§ 3.

Som medlemmer optages alle, der ønsker at støtte Rideklubben. Indmeldelse kan ske til formanden eller kassereren .

Bestyrelsesmedlemmer i HRS skal i deres arbejde foretage en opsøgende virksomhed hos alle de personer og virksomheder, der kunne tænkes at ville støtte Hundborg/Midtthy Rideklub.

Medlemmer af HRS har gratis adgang til stævner m. m. mod forevisning af gyldig medlemskvittering.

Udmeldelse skal ske til foreningens formand eller kasserer.

§ 4.

Medlemskontingent for næstfølgende år fastsættes af bestyrelsen for et år ad gangen og forelægges den ordinære generalforsamling til endelig godkendelse.

Kontingentet opkræves forud en gang årligt, eller når tilmelding er sket, og forfalder til betaling den 1. februar, eller når tilmelding er sket.

§ 5.

Foreningen varetages af en bestyrelse på mindst 5 medlemmer, der alle skal være fyldt 18 år.

Et af bestyrelsens medlemmer udpeges af Hundborg/Midtthy Rideklub's bestyrelse blandt bestyrelsens medlemmer . Det udpegede medlem skal være menigt medlem af klubbens bestyrelse. Bestyrelsens medlemmer vælges for 2 år. Genvalg kan finde sted.

Bestyrelsen vælger selv formand, næstformand, sekretær og kasserer. Kassereren kan vælges udenfor bestyrelsen.

Bestyrelsen skal i samarbejde med Rideklubbens bestyrelse være berettiget til blandt foreningens medlemmer at nedsætte udvalg, hvis den skønner, der er behov, samt vælge blandt bestyrelsens midte en formand for hvert enkelt udvalg.

Udvalgsformændene har myndighed i de nævnte udvalgsarbejder sidestillet med

bestyrelsesmedlemmerne.

Halvdelen af bestyrelsesmedlemmerne afgår lige år, og halvdelen ulige år. På lige år afgår lige antal medlemmer og på ulige år ulige antal medlemmer.

Revisorer vælges for 1 år, og bestyrelsessuppleanter vælges for 2 år, genvalg kan finde sted.

§ 6.

Bestyrelsesmøde afholdes efter behov eller på forlangende af mindst et bestyrelsesmedlems ønske og indkaldes af formanden. Bestyrelsen indkaldes til bestyrelsesmøderne med dagsordenen:

1. Godkendelse af referatet fra sidste møde.
2. Meddelelser fra formanden.
3. Meddelelser fra Hundborg/Midtthy Rideklub.
4. Rapport fra udvalgene.
5. Evt.

Alle bestyrelsens beslutninger tages ved simpelt flertal. Står stemmerne lige, er formandens stemme afgørende og i dennes forfald næstformandens.

Næstformanden træder under formandens forfald i dennes sted. Sekretæren fører protokol over

forhandlingerne på bestyrelsesmøderne, og beslutningsreferatet underskrives ved det næstkommende bestyrelsesmøde.

§ 7.

Bestyrelsen disponerer over bestyrelsens midler og varetager dennes tarv på bedste måde. Fuldmagt kan meddeles kassereren og prokura kan meddeles to i foreningen: formand og næstformand, der er bemyndiget til at underskrive de dokumenter om køb, salg og anden afhændelse samt pantsættelse, som er en følge af generalforsamlingsbeslutninger, som er truffet herom i medfør af lovens § 8.

Bestyrelsen eller de af denne nedsatte udvalg træffer enhver bestemmelse om klubbens aktiviteter

og virke i øvrigt, i samarbejde med Rideklubbens bestyrelse eller de af denne nedsatte udvalg.

§ 8.

På foreningens ejendom matr. nr. 5 m Snejstrup by Jannerup beliggende Egebaksandevej 3A, Faddersbøl, 7700 Thisted, tinglyses deklaration med servitutbestemmelse vedrørende renter og afdragsfrit lån kr. 200.000, 00 af Thisted kommune.

Ved salg, overgang til anden anvendelse, yderligere belåning, yderligere pantsætning eller

foreningens ophør, skal lån kr. 200000,00 ydet af Thisted kommune indfries.

Pantehæftelsen kr. 200000,00 til Thisted kommune henstår rente- og afdragsfrit, så længe formål og forening er uændret.

Derudover findes følgende pantehæftelser på foreningens ejendom:

* 03.11.2015 Realkreditlån DLR oprindeligt kr. 1.513.000
* 24.05.1995 Skadesløsbrev til Sparekassen Thy opr. kr. 500.000
* 10.11.2000 Ejerpantebrev med meddelelse til Sparekassen Thy opr. kr. 100.000
* 24.05.1995 Ejerpantebrev med meddelelse til Thisted Kommune opr. kr. 200.000

§9

Foreningen må maksimalt opkræve husleje til dækning af udgifter til prioritetsydelser, garantiprovision, ejendomsskatter, forbrugsafgifter og lignende udgifter, samt til almindelig vedligeholdelse.

Huslejestigninger, som følge af stigninger af ovennævnte udgifter, kan frit aftales med lejer.

§ 10

Paragraf 8 og 9 kan kun ændres eller ophæves efter godkendelse af Thisted byråd.

§ 11

Generalforsamlingen er foreningens højeste myndighed og indkaldes af bestyrelsen. Generalforsamlingen skal holdes 1 time før Rideklubbens generalforsamling samme sted og i sidste halvdel af februar måned.

Tid og sted, samt dagsorden for generalforsamlingen skal ske ved indkaldelse til foreningens medlemmer på email samt opslag på klubbens facebook side og med et varsel på 14 dage.

De af bestyrelsen fremsatte forslag og indkomne forslag skal skriftligt meddeles foreningen med mindst 8 dages varsel.

Dagsordenen skal som minimum indeholde følgende punkter:

1. Valg af dirigent.
2. Bestyrelsen aflægger beretning.
3. Det reviderede årsregnskab forelægges til godkendelse.
4. Fastsættelse af medlemskontingent.
5. Behandling af indkomne forslag.
6. Valg af bestyrelsesmedlemmer.
7. Valg af 2 suppleanter til bestyrelsen.
8. Valg af 2 revisorer.
9. Evt.

Generalforsamlingen træffer bestemmelse om køb, salg og anden afhændelse og pantsætning af klubbens faste ejendom, overgang til selvejende institution samt optagelse af lån m.m.

På generalforsamlingen vælges personer ved almindeligt flertal. Øvrige beslutninger bestemmes ved flertal, se dog paragraf 9 og 12.

Afstemning foregår ved håndsoprækning, med mindre bestyrelsen eller mindst 2 medlemmer

kræver skriftlig afstemning.

Står stemmerne lige, er forslaget forkastet. Der kan ikke stemmes ved fuldmagt.

§ 12.

Til forandring af vedtægterne kræves majoritet på 2/3 af de afgivne stemmer.

§ 13.

Regnskabsåret går fra den 1. januar til den 31. december.

Regnskabet forelægges den ordinære generalforsamling til godkendelse efter revision af 2 på den ordinære generalforsamling, for 1 år ad gangen, valgte revisorer.

Det reviderede regnskab skal foreligge senest 8 dage før generalforsamlingens afholdelse og kan

revideres af foreningens medlemmer tillige med forslag til budget for kommende år.

§ **14.**

Ekstraordinær generalforsamling indkaldes af bestyrelsen, når denne anser det for nødvendigt, eller mindst 20 % af de stemmeberettigede medlemmer indgiver skriftlig begæring herom ved angivelse af dagsorden.

§ 15.

Efter forhandling bestyrelserne imellem kan foreningens kontante midler løbende overdrages til Hundborg/Midtthy Rideklubs bestyrelse til brug i klubben efter bedste overbevisning. Foreningens opløsning kan kun finde sted, når beslutning herom vedtages på 2 efter hinanden, med mindst 14 dages mellemrum, afholdte generalforsamlinger.

Ved den første af disse generalforsamlinger skal beslutning om opløsning vedtages med mindst

2/3 af de afgivne stemmer.

Ved den anden generalforsamling kan opløsning vedtages ved simpelt flertal. Eventuelle aktiver tilfalder Hundborg/Midtthy Rideklub.

Vedtaget på generalforsamling 27/2 2019 i Faddersbøl